Fredag aften var der fest i Jomfru Ane Gade, men på et værtshus blev festen lidt for vild. Nordjyllands Politi konstaterede ved 22.30-tiden, at 10-15 mennesker dansede og ikke var iført mundbind. Fordi det er en overtrædelse af coronareglerne, blev restauratøren sigtet og kan forvente en bøde på 10.000 kroner, oplyser vagtchef ved Nordjyllands Politi Karsten Høirup Kristensen. Overtræder værtshuset reglerne igen, lyder bøden på 20.000 og tredje gang 30.000 kroner. Eksplosiv smittestigning i Aalborg Netop fredag var der ekstra meget fokus på coronasmitte blandt unge samt adfærd i Jomfru Ane Gade. De seneste dage er smitten nemlig steget eksplosivt i Aalborg Kommune, der har landets højeste incidenstal, og hele 80 procent af de nysmittede er i aldersgruppen 16-30-år. - Vi var ekstra til stede i Jomfru Ane Gade, fordi det er et 'hotspot'. Under vores sædvanlige kontrol konstaterer vi de dansende mennesker uden mundbind, hvorfor vi valgte at oprette en sag vedrørende overtrædelse af coronarestriktionerne, siger vagtchefen og tilføjer, at politiet både har ekstra patruljer på gaden samt civilt tilsyn. Ikke første gang TV2 Nord har for få uger siden afsløret , hvordan restriktionerne ikke blev overholdt i den populære festgade. Optagelser fra Club Stygge viste manglende mundbind, masser af dans og festende gæster, der stod alt for tæt - forholdene vakte kritik blandt flere politikere . - Det skriger til himlen, og det kan slet ikke forklares, at skolebørn skal være hjemme, mens unge kan gå på bar og danse uden mundbind. Det er fuldstændig vildt, sagde Konservatives sundhedsordfører Per Larsen til TV2 NORD. Det er lidt over en måned siden, den 21. april, barerne fik lov at åbne på betingelse af, at det ikke udviklede sig til natklubber med dansegulv. På grund af de bekymrende smittetal holdt Aalborg Kommune og Nordjyllands Politi fredag formiddag pressemøde, hvor de opfordrede unge til at huske restriktionerne og at blive testet:
10-15 personer dansede og var ikke iført mundbind.